b'\n_START_ARTICLE_\nLlei sobre la Bandera i l\'Himne Nacional (Jap\xc3\xb3)\n_START_PARAGRAPH_\n\xc2\xa0_NEWLINE_La llei sobre la Bandera i Himne Nacional (abreujat com \xe5\x9b\xbd\xe6\x97\x97\xe5\x9b\xbd\xe6\xad\x8c\xe6\xb3\x95) \xc3\xa9s una llei que establ\xc3\xad formalment la bandera i l\'himne nacional del Jap\xc3\xb3. Abans de ratificar-se el 13 d\'agost de 1999, no hi havia cap bandera o himne oficial del Jap\xc3\xb3. La bandera nissh\xc5\x8dki (\xe6\x97\xa5\xe7\xab\xa0\xe6\x97\x97), coneguda comunament com hinomaru (\xe6\x97\xa5\xe3\x81\xae\xe4\xb8\xb8), havia representat Jap\xc3\xb3 de manera no oficial des del 1870; Kimi ga yo s\'havia emprat com a himne de facto del Jap\xc3\xb3 des de 1880._NEWLINE_Despr\xc3\xa9s de la derrota del Jap\xc3\xb3 en la Segona Guerra mundial, hi hagu\xc3\xa9 suggeriments per legislar el hinomaru i Kimi ga jo com a s\xc3\xadmbols oficials del Jap\xc3\xb3. Per\xc3\xb2 no guany\xc3\xa0 la majoria en la Dieta al 1974 a causa de la connexi\xc3\xb3 dels s\xc3\xadmbols amb la hist\xc3\xb2ria militarista del Jap\xc3\xb3. Se sugger\xc3\xad que se\'n feren oficials despr\xc3\xa9s que un director d\'escola se su\xc3\xafcid\xc3\xa0 a Hiroshima per una disputa sobre l\'\xc3\xbas de la bandera i l\'himne en una cerim\xc3\xb2nia escolar._NEWLINE_Despr\xc3\xa9s d\'una votaci\xc3\xb3 en ambdues cambres de la Dieta, la llei s\'aprov\xc3\xa0 el 9 d\'agost de 1999. Promulgada el 13 d\'agost de 1999, es consider\xc3\xa0 una de les lleis m\xc3\xa9s pol\xc3\xa8miques aprovades per la Dieta. El debat sobre la llei tamb\xc3\xa9 pales\xc3\xa0 una divisi\xc3\xb3 en la direcci\xc3\xb3 de l\'opositor Partit Democr\xc3\xa0tic del Jap\xc3\xb3 (PDJ) i la unitat del Partit Liberal Democr\xc3\xa0tic (PLD) i socis de la coalici\xc3\xb3._NEWLINE_L\'aprovaci\xc3\xb3 de la llei es reb\xc3\xa9 amb reaccions oposades. Tot i que alguns japonesos aclamaren l\'aprovaci\xc3\xb3,  altres pensaven que era un canvi cap a la restauraci\xc3\xb3 dels sentiments nacionalistes i la cultura. Als estats  ocupats pel Jap\xc3\xb3 en la Segona Guerra mundial, alguns creien que l\'aprovaci\xc3\xb3 de la llei, amb els debats sobre les lleis relacionades amb afers militars i el santuari Yasukuni, marcaren un canvi al Jap\xc3\xb3 cap a la dreta pol\xc3\xadtica. Els reglaments i les ordres emeses pel govern arran d\'aquesta llei, especialment per la Junta d\'Educaci\xc3\xb3 de T\xc3\xb2quio, tamb\xc3\xa9 foren impugnats als tribunals per alguns japonesos, a causa dels conflictes amb la Constituci\xc3\xb3.\n_START_SECTION_\nText de la llei\n_START_PARAGRAPH_\nLa llei sobre la Bandera i l\'Himne Nacional fix\xc3\xa0 el Nissh\xc5\x8dki com a bandera nacional i el Kimi ga jo com l\'himne nacional. Els detalls sobre cada s\xc3\xadmbol es presentaren en els ap\xc3\xa8ndixs, incloent les especificacions per a la construcci\xc3\xb3 de la bandera i la partitura de Kimi ga jo. La llei feu disposicions sobre l\'\xc3\xbas o el tractament d\'un o un altre s\xc3\xadmbol, la qual cosa dugu\xc3\xa9 diferents ag\xc3\xa8ncies i ministeris nacionals i prefectures a crear les seues pr\xc3\xb2pies reglamentacions. Si les regles sobre l\'\xc3\xbas de la bandera i l\'himne s\'hagueren incl\xc3\xb2s en la llei, no hauria rebut prou suport en la Dieta per ser aprovada.\n_START_SECTION_\nDisposicions relatives a la bandera\n_START_PARAGRAPH_\nEls detalls del dibuix i la construcci\xc3\xb3 de la bandera se\'n proporcionen en el primer ap\xc3\xa8ndix. La relaci\xc3\xb3 global de la bandera \xc3\xa9s de dues unitats de longitud per tres unitats d\'ample (2:3). El disc roig es troba al centre exacte de la bandera i el seu di\xc3\xa0metre \xc3\xa9s de tres cinquenes parts de la longitud de la bandera. La llei de 1999, per\xc3\xb2, permetia l\'\xc3\xbas continu i la fabricaci\xc3\xb3 de banderes amb les proporcions establertes en la primera Proclamaci\xc3\xb3 del Ministre n\xc3\xbam. 57 de 1870, que estipulava que la bandera tenia una relaci\xc3\xb3 de set a deu (7.10), amb el disc roig descentrat per una centena de la longitud de la bandera cap al costat de la beina. El fons de la bandera \xc3\xa9s de color blanc i el disc roig, per\xc3\xb2 els tons exactes no se\'n detallaren en la llei de 1999. Algunes explicacions afegides per part del govern afirmaven que el color roig t\xc3\xa9 un to profund. Les especificacions publicades pel Ministeri de Defensa al 2008 defineixen els tons de roig per a la bandera. Durant les deliberacions en la Dieta sobre aquest projecte de llei, se sugger\xc3\xad que usara un color roig brillant (\xe8\xb5\xa4\xe8\x89\xb2 (aka iro) (, \xe8\xb5\xa4\xe8\x89\xb2?)).\n_START_SECTION_\nHinomaru i Kimi ga jo abans de 1999\n_START_PARAGRAPH_\nL\'hinomaru fou molt utilitzat en banderes militars del per\xc3\xadode Sengoku als s. XV i XVI. Durant la Restauraci\xc3\xb3 Meiji, el 27 de febrer de 1870 (27 de gener, tercer any de Meiji en el calendari japon\xc3\xa9s), la bandera fou oficialment adoptada com el pavell\xc3\xb3 civil per la Proclamaci\xc3\xb3 n\xc3\xbam.\xc2\xa057. L\'hinomaru fou legalment la bandera nacional des de 1870 fins a 1885, per\xc3\xb2 la llei japonesa no disseny\xc3\xa0 cap bandera nacional des de 1885 fins a 1999 perqu\xc3\xa8 amb la modernitzaci\xc3\xb3 del gabinet, totes les declaracions del Consell d\'Estats previ s\'aboliren. Malgrat aix\xc3\xb2, diverses banderes militars del Jap\xc3\xb3 es basen en el disseny de l\'hinomaru, incloent el disc solar de la Ins\xc3\xadgnia Naval. L\'hinomaru s\'us\xc3\xa0 per dissenyar altres banderes japoneses, i el seu \xc3\xbas fou severament restringit durant els primers anys de l\'ocupaci\xc3\xb3 del Jap\xc3\xb3 despr\xc3\xa9s de la Segona Guerra mundial, tot i que aquestes restriccions es relaxaren despr\xc3\xa9s._NEWLINE_Kimi ga jo \xc3\xa9s un dels himnes nacionals m\xc3\xa9s curts del m\xc3\xb3n, amb 11 compassos i 32 car\xc3\xa0cters. La lletra es basa en un poema Waka escrit en el per\xc3\xadode Heian (794\xe2\x80\x931185) i canta una melodia composta en el per\xc3\xadode Meiji (1868\xe2\x80\x931912). El 1869, John William Fenton, l\xc3\xadder d\'una banda militar irlandesa, va notar que no hi havia himne nacional al Jap\xc3\xb3, i sugger\xc3\xad a \xc5\x8cyama Iwao, un oficial del Clan Shimazu, que en fera un. \xc5\x8cyama hi estigu\xc3\xa9 d\'acord, i en seleccion\xc3\xa0 la lletra._NEWLINE_La lletra sembla haver estat escollida per la seua semblan\xc3\xa7a a l\'himne nacional brit\xc3\xa0nic a causa de la influ\xc3\xa8ncia de Fenton. Despr\xc3\xa9s de triar la lletra de l\'himne, \xc5\x8cyama deman\xc3\xa0 a Fenton que en fes la melodia. Aquesta va ser la primera versi\xc3\xb3 del Kimi ga jo, que fou descartada perqu\xc3\xa8 la melodia "mancava de solemnitat". Al 1880, l\'Ag\xc3\xa8ncia de la Casa Imperial adopt\xc3\xa0 l\'actual melodia de Kimi ga jo i es declar\xc3\xa0 himne nacional pel govern el 1888. Al 1893, Kimi ga jo fou incl\xc3\xb2s en les cerim\xc3\xb2nies de les escoles p\xc3\xbabliques pels esfor\xc3\xa7os del ministre d\'Educaci\xc3\xb3. Durant l\'ocupaci\xc3\xb3 americana del Jap\xc3\xb3, no hi havia directives del Comandant Suprem de les Forces Aliades per restringir l\'\xc3\xbas del Kimi ga jo pel govern japon\xc3\xa9s. Per\xc3\xb2 nom\xc3\xa9s es tocava la partitura de Kimi ga jo en les cerim\xc3\xb2nies oficials despr\xc3\xa9s de la guerra; la lletra no es cantava.\n_START_SECTION_\nAntecedents de la legislaci\xc3\xb3\n_START_PARAGRAPH_\nLa proposta de llei es feu arran del su\xc3\xafcidi d\'un director de l\'escola d\'Hiroshima, que no podia resoldre una disputa entre la seua junta escolar i els seus mestres sobre l\'\xc3\xbas del Hinomaru i el Kimi ga jo. El director de l\'Escola Superior de Sera, Ishikawa Toshihiro, se su\xc3\xafcid\xc3\xa0 la nit abans de la cerim\xc3\xb2nia de graduaci\xc3\xb3 de la seua escola. La Prefectura d\'Hiroshima de la Junta Escolar exigia que tots els directors garantiren l\'\xc3\xbas de tots dos s\xc3\xadmbols en cada cerim\xc3\xb2nia d\'escola, per\xc3\xb2 els professors de la Secund\xc3\xa0ria Sera s\'hi oposaren vehementment. Toshihiro es llev\xc3\xa0 la vida per no haver obtingut el suport dels seus mestres sobre aquest tema._NEWLINE_El su\xc3\xafcidi de Toshihiro, amb les protestes dels mestres en la cerim\xc3\xb2nia de graduaci\xc3\xb3 de la Preparat\xc3\xb2ria de Sela, dugu\xc3\xa9 al primer ministre Keiz\xc5\x8d Obuchi, del Partit Liberal Democr\xc3\xa0tic (PLD) a redactar la legislaci\xc3\xb3 perqu\xc3\xa8 l\'Hinomaru i el Kimi ga jo foren els s\xc3\xadmbols oficials del Jap\xc3\xb3. Intent\xc3\xa0 introduir la legislaci\xc3\xb3 l\'any 2000, per\xc3\xb2 el seu secretari en cap del Gabinet, Hiromu Nonaka, ho feu coincidir amb el novembre de 1999, el des\xc3\xa8 aniversari de la _NEWLINE_coronaci\xc3\xb3 de l\'emperador Akihito._NEWLINE_Aquesta no era la primera vegada en qu\xc3\xa8 es proposava una llei per fer oficials els s\xc3\xadmbols Hinomaru i Kimi ga jo. Despr\xc3\xa9s de la devoluci\xc3\xb3 de Okinawa al Jap\xc3\xb3 el 1972 i la crisi del petroli de 1973, el llavors primer ministre Tanaka Kakuei insinu\xc3\xa0 que legalitzaria l\'\xc3\xbas de tots dos s\xc3\xadmbols, un moviment fet  per augmentar la seua popularitat entre els votants conservadors. En aquell moment el Sindicat de Mestres del Jap\xc3\xb3 s\'oposava a utilitzar l\'himne, perqu\xc3\xa8 "es considerava una (bufetada) al desig de l\'emperador" i fou vist com una connexi\xc3\xb3 amb el militarisme de preguerra. Encara que la taxa d\'alfabetitzaci\xc3\xb3 al Jap\xc3\xb3 era del 99% llavors, molts estudiants ni tan sols sabien qu\xc3\xa8 era Kimi ga jo o com cantar-lo. A m\xc3\xa9s d\'instruir les escoles per ensenyar i tocar el Kimi ga jo, Kakuei volia que els alumnes aixequessin la bandera i llegiren el Rescripte Imperial sobre l\'Educaci\xc3\xb3, dictat per l\'emperador Meiji el 1890, cada mat\xc3\xad. Kakuei no reeix\xc3\xad a aprovar la legislaci\xc3\xb3 en la Dieta.\n_START_SECTION_\nA favor\n_START_PARAGRAPH_\nEls principals partits conservadors del Jap\xc3\xb3, el Partit Liberal Democr\xc3\xa0tic i el Partit Liberal, foren els principals partidaris del projecte de llei de 1999. El secretari del PLD Yoshiro Mori digu\xc3\xa9 al juny d\'aquest any que el poble japon\xc3\xa9s havia acceptat l\'Hinomaru i el Kimi ga jo com a s\xc3\xadmbols nacionals. El president del Partit Liberal, Ichiro Ozawa, es feu ress\xc3\xb2 del mateix sentiment i creia que la Dieta no podia opinar d\'una altra manera. El Nou K\xc5\x8dmeit\xc5\x8d, conegut tamb\xc3\xa9 com el Partit del Govern Net, o PGL, fou inicialment caut sobre el projecte de llei. Tot i que alguns dels seus l\xc3\xadders acceptaven que tots dos s\xc3\xadmbols foren acceptats pel poble, creien que establir la idea com una llei seria una violaci\xc3\xb3 de la Constituci\xc3\xb3. El PGL recolz\xc3\xa0 el projecte de llei a canvi de ser adm\xc3\xa9s dins de la coalici\xc3\xb3 del PLD.\n_START_SECTION_\nEn contra\n_START_PARAGRAPH_\nEl Partit Socialdem\xc3\xb2crata (PSDJ) i el Partit Comunista Japon\xc3\xa9s (PCJ) s\'oposaren al projecte de llei per les connotacions de tots dos s\xc3\xadmbols amb l\'\xc3\xa8poca de guerra, i perqu\xc3\xa8 al p\xc3\xbablic no se li havia donat l\'opci\xc3\xb3 de resoldre l\'assumpte amb un refer\xc3\xa8ndum. El president del PCJ deia que el partit preferiria nous s\xc3\xadmbols que representaren un Jap\xc3\xb3 democr\xc3\xa0tic i pac\xc3\xadfic. L\'oposici\xc3\xb3 del PSDJ feu un canvi en la seua postura pr\xc3\xa8via cap als s\xc3\xadmbols; el primer ministre Tomiichi Murayama del Partit Socialista del Jap\xc3\xb3 (el nom anterior del PSDJ) accept\xc3\xa0 l\'Hinomaru i el Kimi ga jo com a s\xc3\xadmbols del Jap\xc3\xb3 a canvi de suport per part del PLD en la Dieta el 1994.\n_START_SECTION_\nEl Partit Democr\xc3\xa0tic del Jap\xc3\xb3\n_START_PARAGRAPH_\nEl llavors president del Partit Democr\xc3\xa0tic del Jap\xc3\xb3 (PDJ), Naoto Kan, digu\xc3\xa9 que el seu partit havia de recolzar la llei perqu\xc3\xa8 en reconeixia tots dos com a s\xc3\xadmbols del Jap\xc3\xb3. Llavors el sotssecretari general Yukio Hatoyama creia que la llei causaria m\xc3\xa9s problemes als oficials de les escoles i avalots entre els grups d\'esquerra que s\'oposaven a la bandera i l\'himne. El PDJ propos\xc3\xa0 una esmena a la llei que designava l\'Hinomaru com a bandera nacional, per\xc3\xb2 no li donava al Kimi ga jo un estatus especial; se n\'havia de trobar un himne alternatiu. El 16 de juliol, el PDJ n\'emet\xc3\xa9 la seua esmena; si fos rebutjada, als membres del partit se\'ls permetria votar lliurement. Altres grups enviaren els seus projectes de llei en contra de la legislaci\xc3\xb3 del govern; totes foren rebutjades abans del vot principal sobre la proposta de llei.\n_START_SECTION_\nOpini\xc3\xb3 p\xc3\xbablica\n_START_PARAGRAPH_\nLa setmana abans de la votaci\xc3\xb3 en la Cambra de Consellers, The Japan Times feu una enquesta a T\xc3\xb2quio, Osaka i Hiroshima. Nou de cada deu enquestats preferien l\'Hinomaru com a bandera nacional, i sis de cada deu recolzava el Kimi ga jo com l\'himne nacional. En general, el 46% estava a favor del projecte de llei. Alguns pensaven que el Kimi ga jo era un himne inadequat per al Jap\xc3\xb3 modern; alguns participants suggeriren la can\xc3\xa7\xc3\xb3 "Sakura Sakura" en el seu lloc. Un altre suggeriment fou mantenir la melodia de Kimi ga jo per\xc3\xb2 substituint-ne la lletra._NEWLINE_Al mar\xc3\xa7 de 1999 una enquesta del Yomiuri Shimbun i una altra del Consell de Recerca del Jap\xc3\xb3 sobre Enquestes d\'Opini\xc3\xb3 P\xc3\xbablica al juliol de 1999 donaren resultats diferents de l\'enquesta realitzada per The Japan Times. En la primera, presa despr\xc3\xa9s del su\xc3\xafcidi de Toshihiro, el 61% considerava que els s\xc3\xadmbols del Jap\xc3\xb3 havien de ser l\'Hinomaru com a bandera i el Kimi ga jo com l\'himne; el 64% considerava que es podien utilitzar tots dos s\xc3\xadmbols en les cerim\xc3\xb2nies escolars i un percentatge creia que els s\xc3\xadmbols s\'havien de legalitzar. L\'enquesta del Consell de Recerca del Jap\xc3\xb3 sobre Enquestes d\'Opini\xc3\xb3 P\xc3\xbablica en mostr\xc3\xa0 resultats semblants: el 68% creia que tant l\'Hinomaru i el Kimi ga jo eren s\xc3\xadmbols del Jap\xc3\xb3, i el 71% recolzava el projecte de llei en la Dieta. Ambdues enquestes inclogueren poc menys de 2.000 enquestats. Hi hagu\xc3\xa9 un 15% m\xc3\xa9s de suport a l\'Hinomaru que al Kimi ga jo; la lletra del Kimi ga jo s\'associava amb l\'emperador. Les dues enquestes tamb\xc3\xa9 palesaven que les generacions anteriors tenien m\xc3\xa9s inclinaci\xc3\xb3 als s\xc3\xadmbols, mentre que les generacions m\xc3\xa9s joves hi van mostrar sentiments m\xc3\xa9s negatius.\n_START_SECTION_\nNacional\n_START_PARAGRAPH_\nEl primer ministre Obuchi es va mostrar entusiasmat per l\'aprovaci\xc3\xb3 de la llei, perqu\xc3\xa8 establia una "base clara en la llei escrita" per a l\'\xc3\xbas dels s\xc3\xadmbols. Pensava que era un pas important perqu\xc3\xa8 Jap\xc3\xb3 "estiguera en el s. XXI". L\'emperador Akihito no feu comentaris sobre la llei en una confer\xc3\xa8ncia de premsa en el seu aniversari (23 de desembre), a causa de la prohibici\xc3\xb3 constitucional per a l\'emperador de parlar sobre assumptes pol\xc3\xadtics. Per\xc3\xb2 n\'express\xc3\xa0 el seu descontentament al membre del Consell d\'Educaci\xc3\xb3 de T\xc3\xb2quio Kunio Yonenaga al 2004 en esmentar que obligar professors i estudiants a honorar a la bandera i l\'himne no era "desitjable". El cap de la Federaci\xc3\xb3 de Docents llo\xc3\xa0 la legislaci\xc3\xb3, perqu\xc3\xa8 creia que  ajudaria a inculcar a les persones respecte als s\xc3\xadmbols del pa\xc3\xads, reduint aix\xc3\xad els incidents internacionals, com l\'esbronc als himnes d\'altres estats per part dels japonesos. La legislaci\xc3\xb3 tamb\xc3\xa9 fou condemnada per alguns japonesos que menystenien les accions del seu pa\xc3\xads en la Segona Guerra mundial: sentien que tret que el govern emet\xc3\xa9s una disculpa formal,  amb "penediment veritable" per aquells incidents, no veien cap ra\xc3\xb3 per estar orgullosos de la bandera i l\'himne. _NEWLINE_En l\'educaci\xc3\xb3, un camp de batalla on es lliur\xc3\xa0 la utilitzaci\xc3\xb3 dels s\xc3\xadmbols, les reaccions tamb\xc3\xa9 foren mixtes. La guia del pla d\'estudis de 1999 decreta que "en l\'entrada i les cerim\xc3\xb2nies de graduaci\xc3\xb3, les escoles han d\'aixecar la bandera del Jap\xc3\xb3 i instar els estudiants a cantar el Kimi ga jo (himne nacional), donada la import\xc3\xa0ncia de la bandera i la can\xc3\xa7\xc3\xb3"._NEWLINE_En la prefectura d\'Hiroshima, on es troba la preparat\xc3\xb2ria de Sera, la reacci\xc3\xb3 en fou majorit\xc3\xa0riament negativa. Com una de les dues prefectures afectades directament per la Segona Guerra mundial, l\'educaci\xc3\xb3 a Hiroshima s\'ha inclinat a l\'esquerra pel que fa a la informaci\xc3\xb3 sobre els s\xc3\xadmbols i l\'emperador, pel poder dels grups ind\xc3\xadgenes, com la Lliga d\'Alliberament Buraku, i els sindicats docents. All\xc3\xad, l\'aprovaci\xc3\xb3 de la llei es vei\xc3\xa9 com una "mol\xc3\xa8stia", contr\xc3\xa0ria a les pr\xc3\xa0ctiques educatives de la prefectura i incapa\xc3\xa7 de resoldre q\xc3\xbcestions relacionades amb la guerra.\n_START_SECTION_\nInternacional\n_START_PARAGRAPH_\nM\xc3\xa9s enll\xc3\xa0 del Jap\xc3\xb3, l\'aprovaci\xc3\xb3 de la llei es reb\xc3\xa9 amb reaccions oposades. En la Rep\xc3\xbablica Popular Xina i Corea del Sud, l\'adopci\xc3\xb3 oficial al 1999 de l\'Hinomaru i el Kimi ga jo, amb els debats sobre l\'estatus del santuari de Yasukuni, la cooperaci\xc3\xb3 militar entre els Estats Units i Jap\xc3\xb3, i la creaci\xc3\xb3 d\'un m\xc3\xadssil de defensa, s\'ajunt\xc3\xa0 amb la idea que Jap\xc3\xb3 s\'estava movent cap a la dreta de l\'espectre pol\xc3\xadtic. Ambdues nacions havien estat ocupades per l\'Imperi del Jap\xc3\xb3, i temien que el gir a la dreta reviuria la remilitaritzaci\xc3\xb3 japonesa._NEWLINE_El portaveu del Ministeri xin\xc3\xa8s d\'Afers Exteriors  declar\xc3\xa0 que el projecte de llei era un problema que els japonesos havien de resoldre per avan\xc3\xa7ar el seu pa\xc3\xads cap a un futur de pau. A Singapur, les generacions m\xc3\xa9s velles encara albergaven mals sentiments cap als s\xc3\xadmbols. El govern de Filipines esperava que el Jap\xc3\xb3 no tornara al militarisme, i que tenia dret a establir formalment els seus s\xc3\xadmbols nacionals.\n_START_SECTION_\nRamificacions pol\xc3\xadtiques\n_START_PARAGRAPH_\nAls membres del PDJ se\'ls permet\xc3\xa9 votar-hi segons la seua consci\xc3\xa8ncia; i el lideratge del partit hi estava dividit. Hatoyama va superar la seua oposici\xc3\xb3 i vot\xc3\xa0  per la proposta, juntament amb el Secretari General del PDJ i Tsutomu Hata. Kan vot\xc3\xa0 contra la proposta. Amb excepci\xc3\xb3 del PDJ, cap partit va trencar la disciplina del partit. Ir\xc3\xb2nicament, Hatoyama volgu\xc3\xa9 utilitzar el seu vot a la proposta com una espenta als seus companys membres del PDJ per a la unitat. La meitat del PDJ recolz\xc3\xa0 la proposta i en feu m\xc3\xa9s f\xc3\xa0cil l\'aprovaci\xc3\xb3 del projecte de llei. La divisi\xc3\xb3 del vot del PDJ demostr\xc3\xa0 la falta d\'unitat dels seus membres._NEWLINE_Un altre factor que an\xc3\xa0 a favor de l\'aprovaci\xc3\xb3 de la llei fou la coalici\xc3\xb3 del PLD, el Partit Liberal i el PGL. En la Dieta, la uni\xc3\xb3 entre el PLD i el Partit Liberal els don\xc3\xa0 majoria en la cambra menor per\xc3\xb2 no en la Cambra de Regidors. El lideratge del PLD considerava a Ozawa un tra\xc3\xafdor, per\xc3\xb2 necessitava a ell i al seu partit per formar coalici\xc3\xb3 per governar. Tot i que el PGL tenia un nombre relativament petit d\'escons (52) en la cambra baixa i no tenia res en com\xc3\xba amb el PLD  pol\xc3\xadticament, li atreia la idea de ser part del gabinet regnant i recolz\xc3\xa0 el PLD per aprovar la llei. El Partit Socialdem\xc3\xb2crata abandon\xc3\xa0 algunes plataformes clau per al partit, com la seua primera oposici\xc3\xb3 als s\xc3\xadmbols, tractats de seguretat amb els Estats Units i l\'exist\xc3\xa8ncia de les Forces d\'Autodefensa del Jap\xc3\xb3, per unir-se a la coalici\xc3\xb3. L\'\xc3\xbanic partit que hi mantingu\xc3\xa9 la seua posici\xc3\xb3 durant tot el debat fou el Partit Comunista; el PGL, el Partit Liberal i el PSDJ canviaren de b\xc3\xa0ndol per recolzar la llei._NEWLINE_Aquest canvi de votaci\xc3\xb3 feu que un periodista del The Japan Times q\xc3\xbcestionara la racionalitat dels pol\xc3\xadtics del pa\xc3\xads sobre l\'aprovaci\xc3\xb3 de la llei.\n_START_SECTION_\nAplicaci\xc3\xb3 i litigis\n_START_PARAGRAPH_\nQuan la llei s\'aprov\xc3\xa0, el primer ministre Obuchi i altres oficials digueren que no es pretenia regular l\'\xc3\xbas de la bandera i l\'himne en la vida di\xc3\xa0ria. Per\xc3\xb2 la guia de pla d\'estudis del 1999 enviada pel ministre d\'Educaci\xc3\xb3 despr\xc3\xa9s de l\'aprovaci\xc3\xb3 de la Llei sobre la Bandera i l\'Himne Nacional decreta que "en l\'entrada i les cerim\xc3\xb2nies de graduaci\xc3\xb3, les escoles han d\'al\xc3\xa7ar la bandera del Jap\xc3\xb3 i instar els estudiants a cantar el Kimi ga jo (himne nacional), donada la import\xc3\xa0ncia de la bandera i la can\xc3\xa7\xc3\xb3"._NEWLINE_Les escoles de Ky\xc5\xabsh\xc5\xab, la principal illa meridional del Jap\xc3\xb3, foren les primeres a aplicar la normativa. A T\xc3\xb2quio, s\'aplic\xc3\xa0 al 2003. A la junta d\'oficials escolars se li oblig\xc3\xa0 a registrar els noms dels professors que no es posaren dempeus o cantaren, i la bandera s\'havia de col\xc2\xb7locar durant les cerim\xc3\xb2nies. Les sancions hi eren renys, cursos de reeducaci\xc3\xb3, retallades salarials, p\xc3\xa8rdua dels drets de terminaci\xc3\xb3, promogudes per Shintaro Ishihara,  governador de T\xc3\xb2quio. El 2004, 243 professors foren represaliats i 67 van ser advertits per no seguir les pol\xc3\xadtiques o per fer que els seus estudiants no honoraren tots dos s\xc3\xadmbols._NEWLINE_Una ciutat de la Prefectura de Fukuoka va mesurar i classificar cada escola en quina mesura cantaven els estudiants el Kimi ga jo, per\xc3\xb2 T\xc3\xb2quio fou l\'\xc3\xbanica junta escolar que perpetr\xc3\xa0 c\xc3\xa0stigs a gran escala per no seguir la normativa. Segons la Junta Escolar de T\xc3\xb2quio, m\xc3\xa9s de 400 persones hi han estat castigades des de 2004._NEWLINE__NEWLINE_Alguns litigis foren arxivats per desafiar la normativa  de T\xc3\xb2quio perqu\xc3\xa8 l\'ordre violava l\'article 19 de la Constituci\xc3\xb3, que garanteix la "llibertat de pensament i consci\xc3\xa8ncia". La Cort del Districte de T\xc3\xb2quio s\'aline\xc3\xa0 amb els professors, i dictamin\xc3\xa0 que els professors no podien ser for\xc3\xa7ats a posar-se dempeus o cantar. Per\xc3\xb2 les seues decisions foren apel\xc2\xb7lades o han estat revocades pel Tribunal Superior de T\xc3\xb2quio, el qual dictamin\xc3\xa0 que l\'ordre no representa una violaci\xc3\xb3 de la Constituci\xc3\xb3. M\xc3\xa9s d\'una dotzena de plets, que van des de la constitucionalitat de l\'ordre de T\xc3\xb2quio fins a la compensaci\xc3\xb3 als professors castigats, han estat arxivats en les corts japoneses. L\'\xc3\xbaltim, presentat el 2011, fou rebutjat per la Cort Suprema; la Cort va estar d\'acord amb el Tribunal Superior de T\xc3\xb2quio que requerir als professors posar-se dempeus pel Kimi ga jo no era una violaci\xc3\xb3 de la Constituci\xc3\xb3. Despr\xc3\xa9s d\'aquesta sent\xc3\xa8ncia, l\'Assemblea de la Prefectura d\'Osaka aprov\xc3\xa0 un decret el 3 de juny de 2011 que ordena als professors i altres empleats d\'escoles d\'Osaka a posar-se dempeus i cantar quan toquen el Kimigayo en les cerim\xc3\xb2nies escolars.'